SISB บวก 7% วิ่งรับเปิดเรียนปกติ มั่นใจหนุนรายได้ปีนี้โต 20%  
SISB บวก 7% เก็งรับเปิดเรียนปกติ ตั้งเป้ารายได้ปีนี้โต 15-20% ถือเป็นการกลับมาเติบโตรอบใหม่ ขณะที่ไตรมาสแรกเติบโตตามเป้านักวิเคราะห์คาดไว้กำไรแตะ 63 ลบ. ส่วนทั้งปี 65 คาดกำไร 277 ลบ.
SISB บวก 7% เก็งรับเปิดเรียนปกติ ตั้งเป้ารายได้ปีนี้โต 15-20% ถือเป็นการกลับมาเติบโตรอบใหม่ ขณะที่ไตรมาสแรกเติบโตตามเป้านักวิเคราะห์คาดไว้กำไรแตะ 63 ลบ. ส่วนทั้งปี 65 คาดกำไร 277 ลบ.
17 พ.ค. 2565

ผู้สื่อข่าวรายงานว่า วันนี้ (17 พ.ค. 2565)  ราคาหุ้น บริษัท เอสไอเอสบี จำกัด (มหาชน) หรือ SISB ณ เวลา 14:30 น. เปิดตลาดช่วงภาคบ่ายอยู่ที่ระดับ 12 บาท บวกไป 0.80 บาท หรือขึ้นไป 7.14% โดยทำจุดสูงสุดที่ 12.30บาท และทำจุดต่ำสุดที่ 11.20 บาท ด้วยมูลค่าการซื้อขาย 84.20 ล้านบาท

สำหรับก่อนหน้า นายยิว ฮอค โคว ประธานเจ้าหน้าที่บริหาร SISB เปิดเผยว่า แนวโน้มผลการดำเนินงานของกลุ่มบริษัทในปีนี้จะเติบโตอย่างแข็งแกร่ง หลังจากกลับมาเปิดการเรียนการสอนตามปกติ โดยตั้งเป้ารายได้เติบโต 15-20% เทียบปีที่ผ่านมา ซึ่งถือเป็นการกลับมาเติบโตรอบใหม่ หลังจากในปีที่ผ่านมาได้รับผลกระทบจากสถานการณ์การแพร่ระบาดไวรัสโควิด-19
ทั้งนี้ กลุ่มบริษัทยังคงเดินหน้าตามแผนและกลยุทธ์การดำเนินธุรกิจในช่วง 5 ปี (ปี 2565-2569) เพื่อรองรับแผนการเติบโตที่ยั่งยืนในระยะยาว ผ่านการขยายโรงเรียนสาขาเพิ่มอย่างต่อเนื่อง วางเป้าหมายจำนวนนักเรียนภายในกลุ่ม 4,250 คน โดยในปี 66 เตรียมเปิดโรงเรียนนานาชาติแห่งที่ 5 โรงเรียนนานาชาติสิงคโปร์ นนทบุรี ตามแผน
ขณะเดียวกันยังเตรียมเปิดโรงเรียนนานาชาติแห่งที่ 6 โรงเรียนนานาชาติสิงคโปร์ ระยอง เร็วขึ้น จากเดิมวางแผนเปิดให้บริการในปี 2567 ขยับมาเป็นในปี 2566 เพื่อรองรับความต้องการของผู้ปกครองและนักเรียนในพื้นที่จังหวัดระยองและในพื้นที่ใกล้เคียง ซึ่งมั่นใจว่าจะช่วยผลักดันแนวโน้มรายได้เติบโตตามแผนงาน 5 ปี อย่างมีนัยสำคัญ
สำหรับผลการดำเนินงานไตรมาส 1/2565 (สิ้นสุดวันที่ 31 มีนาคม 2565) กลุ่มบริษัทฯมีรายได้รวม 288.30 ล้านบาท เพิ่มขึ้น 16.6% เทียบงวดไตรมาส 4/2564 มีรายได้รวม 247.34 ล้านบาท
โดยสำคัญรายได้ 1/2565 ฟื้นตัวอย่างมีนัยสำคัญ มาจากการที่โรงเรียนของกลุ่มบริษัท กลับมาเปิดการเรียนการสอนตามปกติ (On-site) และการฟื้นตัวของจำนวนนักเรียนในระดับอนุบาลที่กลับมาเรียนเกือบครบแล้ว โดย ณ วันที่ 31 มีนาคม 2565 กลุ่มบริษัทมีจำนวนนักเรียน 2,622 คน เพิ่มขึ้น 188 คน เทียบงวดเดือนธันวาคม ปี 2564 มีจำนวนนักเรียน 2,434 คน
ขณะที่ส่วนของกำไรสุทธิอยู่ที่ 63.20 ล้านบาท จากงวดเดียวกันของปีก่อนมีกำไรสุทธิ 70.60 ล้านบาท ซึ่งเป็นไปตามบล.เคจีไอ ประเมินไว้ โดยกำไรสุทธิในไตรมาส 1/2565 คิดเป็น 22.8% ของประมาณการกำไรปีนี้ที่ 277 ล้านบาท โดยกำไรที่เพิ่มขึ้นอย่างแข็งแกร่งจากไตรมาสก่อนเป็นเพราะ 1.ไม่มีการให้ส่วนลดค่าเล่าเรียนตั้งแต่เดือนมกราคม 2565 จากที่ให้ส่วนลดค่าเล่าเรียน 5%-15% สำหรับเทอม 1 ระหว่างเดือนสิงหาคม-ธันวาคม 2564 และ 2.จำนวนนักเรียนเพิ่มขึ้น
นอกจากนี้ฝ่ายวิจัยคาดแนวโน้มยังเป็นบวก โดยคาดว่าจำนวนนักเรียนจะเพิ่มขึ้นต่อเนื่องปีละ 300-400 คนในช่วงปี 2565-2566 จากการเติบโตตามปกติในระดับชั้นประถมและมัธยม และการขยาย campus (ธนบุรี, นนทบุรี และระยอง) ทั้งนี้ campus ที่ระยองได้เปลี่ยนจาก “Halving Project” เป็น campus ปกติแล้ว โดยมีแผนจะเปิดดำเนินการบางส่วนในปีการศึกษาแรกเดือนสิงหาคม 2566
ดังนั้นยังคงประมาณการกำไรสุทธิปี 2565 ไว้ที่ 277 ล้านบาท เพิ่มขึ้น 32.6% เมื่อเทียบกับงวดเดียวกันของปีก่อน และในปี 2566 คาดกำไรสุทธิไว้ที่ 338 ล้านบาท เพิ่มขึ้น 22.2% เมื่อเทียบกับงวดเดียวกันของปีก่อน